ఎం. సుధీర్ కుమార్

మారేపల్లి సుధీర్‌ కుమార్‌ తెలంగాణ రాష్ట్రానికి చెందిన రాజకీయ నాయకుడు. ఆయన  2024లో జరిగే లోక్‌సభ ఎన్నికల్లో బీఆర్‌ఎస్‌ పార్టీ తరపున వరంగల్ పార్లమెంట్‌ అభ్యర్థిగా పోటీ చేయనున్నాడు.
వ్యక్తిగత జీవితం
ఎం. సుధీర్‌ కుమార్‌ 1962 ఆగష్టు 30న హనుమకొండ జిల్లా, భీమదేవరపల్లి మండలం, ములుకనూర్ గ్రామంలో మారెపల్లి జాన్‌, కిరీటమ్మ దంపతులకు జన్మించాడు. ఆయన కాకతీయ యూనివర్సిటీ నుంచి బీఏఎంఎస్‌, యూనివర్సిటీ ఆఫ్‌ హెల్త్‌సైన్సెస్‌లో ఎండీ పూర్తి చేశాడు.
రాజకీయ జీవితం
ఎం. సుధీర్‌ కుమార్‌ వొడితల రాజేశ్వర్ రావు, వి.లక్ష్మీకాంత రావుల నాయకత్వంలో కాంగ్రెస్ పార్టీలో చేరి ఆ తరువాత 2001లో టీఆర్‌ఎస్‌ వ్యవస్థాపక సభ్యత్వం తీసుకొని ఆయన తెలంగాణ ఉద్యమంలో కీలకంగాను పని చేశాడు. ఆయన 1995లో ములుకనూర్ ఎంపీటీసీగా గెలిచి 1995 నుండి 2000 వరకు భీమదేవరపల్లి మండల పరిషత్తు అధ్యక్షుడిగా, ఆ తరువాత 2000లో జరిగిన స్థానిక సంస్థల ఎన్నికలలో భీమదేవరపల్లి నుండి జెడ్పిటిసిగా ఎన్నికై 2000 నుండి 2006 వరకు ఉమ్మడి కరీంనగర్ జిల్లా పరిషత్తు వైస్ చైర్మన్‌గా పని చేశాడు.

ఎం. సుధీర్‌ కుమార్‌ 2019లో జరిగిన స్థానిక సంస్థల ఎన్నికలలో ఎల్కతుర్తి నుండి జెడ్పిటిసిగా ఎన్నికై హనుమకొండ జిల్లా పరిషత్తు చైర్మన్‌గా నియమితుడయ్యాడు. ఆయనను 2024లో జరిగే లోక్‌సభ ఎన్నికల్లో బీఆర్‌ఎస్‌ పార్టీ తరపున వరంగల్ పార్లమెంట్‌ అభ్యర్థిగా ఏప్రిల్ 12న బీఆర్ఎస్ పార్టీ ప్రకటించింది.

 మూలాలు 

వర్గం:తెలంగాణ రాష్ట్ర సమితి రాజకీయ నాయకులు
వర్గం:తెలంగాణ వ్యక్తులు
వర్గం:తెలంగాణ రాజకీయ నాయకులు